**ДО ОБЩИНСКИ СЪВЕТ**

**РУСЕ**

**П Р Е Д Л О Ж Е Н И Е**

**ОТ ПЕНЧО МИЛКОВ**

***Кмет на Община Русе***

**ОТНОСНО:** Удостояване на Н.В.ПР. Русенския Митрополит Наум със званието „Почетен гражданин“ на град Русе

**УВАЖАЕМИ ОБЩИНСКИ СЪВЕТНИЦИ,**

Приложено, предоставям на вниманието ви предложение за удостояване на Н. В.ПР. Русенския митрополит Наум със званието „Почетен гражданин“ на град Русе.

**Негово Високопреосвещенство Русенският митрополит Наум** е роден на 19.10.1968 г. във Варна. Завършва основно и средно образование в родния си град. След отбиване на военната си служба през 1989 г. постъпва в паралелния курс на Софийската духовна семинария „Св. Йоан Рилски“ при гара Черепиш. През 1994 г. завършва Богословския факултет при Софийския университет „Св. Климент Охридски“.

На 22 декември 1990 г. като студент в Богословския факултет е подстриган за монах от Браницкия епископ Герасим, под духовното старчество на Варненския и Преславски митрополит Кирил. На Неделя Православна през 1991 г. е ръкоположен за йеродякон от митрополит Кирил в катедралния храм „Св. Успение Богородично“ във Варна. На 26 юли 1992 г. е ръкоположен за йеромонах също от Варненския митрополит в старинния храм „Св. Параскева“ във Варна.

От 10.9.1992 г. до 15.7.1996 г. е ефимерий и учител в Пловдивската духовна семинария „Св. св. Кирил и Методий“, като летните месеци е и ефимерий в Бачковския манастир. През 1997 г. е на специализация в Гърция.

От 1 юни 1997 г. служи като енорийски свещеник в гр. Велики Преслав, Варненска и Великопреславска епархия. На 20 декември 1998 г. е възведен в архимандритско достойнство от митрополит Кирил в храм „Св. Архангел Михаил“ във Велики Преслав.

По решение на Св. Синод на Българската православна църква от 1 април 2004 г. е назначен за Главен секретар на Св. Синод на БПЦ и за председател на църковното настоятелство на Патриаршеската катедрала „Св. Александър Невски“.

На 17 март 2007 г. в храм „Св. Александър Невски“ е хиротонисан за епископ с титлата „Стобийски“ от Българския патриарх Максим и членовете на Св. Синод в пълен състав и като такъв продължава да изпълнява задълженията си на Главен секретар на Св. Синод.

На 16 март 2014 г. е избран от Русенските епархийски избиратели с 22 гласа за кандидат-митрополит на Русенска епархия. На 23 март 2014 г. в Синодалния параклис „Св. Цар Борис“ след провеждането на синодалния канонически избор е избран с пълно единодушие за Русенски митрополит.

На 5 април 2014 г. е историческото му посрещане на епархийската граница (в гр. Бяла) и въдворяване (в гр. Русе) като епархийски митрополит на поверената му от Бога Русенска епархия.

На 6 април 2014 г. Русенският митрополит Наум отслужва първата Св. Литургия в катедралния храм „Св. Троица“ – Русе като епархийски архиерей на Русенска епархия.

Под неговото ръководство Русенската митрополия ремонтира редица храмове и манастири в епархията си, в т.ч. и двата манастира в селата Копривец и Каран Върбовка. През юли 2023 г. по молба на епископ Галактион на Александрия и Телеорман донася за поклонение в Румъния мощите на света Марина от Каранвърбовския манастир.

Заслуга на Русенския митрополит Наум е и възстановяването на уникалната църква „Св. Петка“ в  град Русе.

През август 2023 г. Негово Високопреосвещенство Русенският митрополит Наум възглавява Св. Литургия в епископската катедрала „Св. Николай“ и „Покров Богородичен“ в гр. Миеркуря Чук.

Негово Високопреосвещенство Русенският митрополит Наум е от дълги години една от ярките фигури в Русенския духовен живот. Той е верен съмишленик и духовен водач както в общението с миряните, така и в изграждането на общокултурно пространство на вяра, доверие и съпричастност към културните и духовни ценности на нашето съвремие.

Неоценима е и неговата роля на духовен водач и обединител в тежките времена на Covid, икономически кризи и политическо разделение. С посланията си за толерантност и съпричастие той успяваше да обедини паството си със силата на вярата в човешкия дух и изконните човешки ценности.

Ето защо, считам за напълно заслужено предложението за удостояването на Негово Високопреосвещенство Русенския митрополит Наум със званието „Почетен гражданин“ на град Русе.

Във връзка с гореизложеното и на основание чл.63, ал.2 от Правилника за организацията и дейността на Общински съвет – Русе, неговите комисии и взаимодействието му с Общинската администрация, предлагам Общинският съвет да вземе следното

**Р Е Ш Е Н И Е:**

 На основание чл.21, ал.2, във връзка с ал.1, т.22 от ЗМСМА, чл.27, ал.1, във връзка с чл.26, ал.1, т.2 от Наредба № 17 за символиката на Община Русе, Общинският съвет реши:

1. Удостоява Н.В.ПР. Русенския Митрополит Наум със званието „Почетен гражданин“ на гр. Русе

Вносител:

**ПЕНЧО МИЛКОВ**

*Кмет на Община Русе*